Ο **Γεώργιος Δημητρίου «Τζορτζ» Τσούνης** (αγγλικά: *George James Tsunis*, Κουίνς, Νέα Υόρκη, 26 Δεκεμβρίου 1967), είναι Aμερικανός ελληνικής καταγωγής δικηγόρος και επιχειρηματίας, που υπηρετεί ως Πρέσβης των Ηνωμένων Πολιτειών στην Ελλάδα, από τις 10 Μαΐου 2022. Είναι μέλος του Δημοκρατικού Κόμματος.

Στις 8 Οκτωβρίου 2021, προτάθηκε από τον πρόεδρο Τζο Μπάιντεν, ως υποψήφιος για το αξίωμα του πρέσβη των Ηνωμένων Πολιτειών στην Ελλάδα. Η υποψηφιότητά του, εγκρίθηκε από τη Γερουσία των Ηνωμένων Πολιτειών στις 10 Μαρτίου 2022. 

Το 2013, είχε προταθεί από τον Μπαράκ Ομπάμα, ως υποψήφιος για το αξίωμα του Πρέσβη των Ηνωμένων Πολιτειών στη Νορβηγία, την οποία απέσυρε το 2014.

Βιογραφικό
----------

Ο Τζορτζ (Γεώργιος) Τσούνης, γεννήθηκε τον Δεκέμβριο του 1967 στο Κουίνς της Νέας Υόρκης των ΗΠΑ, από τους Τζέιμς και Ελένη Τσούνη (μετανάστες πρώτης γενιάς με καταγωγή από τον Πλάτανο Αιτωλοακαρνανίας). Μεγάλωσε και φοίτησε στη Νέα Υόρκη, παρακολουθώντας παράλληλα μαθήματα σε ελληνικό σχολείο. Αποφοίτησε από το Λύκειο "Commack High School" το 1985. 

Σπούδασε Κλασσικές Σπουδές στο Πανεπιστήμιο της Νέας Υόρκης, λαμβάνοντας πτυχίο (BA) το 1989. Στη συνέχεια, σπούδασε Νομική στο Πανεπιστήμιο Σαιντ Τζονς στη Νέα Υόρκη, λαμβάνοντας πτυχίο (JD) το 1992. Αμέσως πραγματοποίησε την πρακτική του άσκηση, στη νομική εταιρεία "Rivkin Radler LLP", στο Λονγκ Αϊλαντ.

### Προσωπική ζωή

Από τον Νοέμβριο του 2004, είναι παντρεμένος με την ομογενή διδάκτωρ Φυσικοθεραπείας Όλγα Αντζουλή, με την οποία έχουν αποκτήσει τρία παιδιά. Διαμένει στο Λόιντ Χάρμπορ στο Λονγκ Άιλαντ της Νέας Υόρκης. Εκτός από Αγγλικά, γνωρίζει και Ελληνικά. 

Η προσωπική περιουσία του, υπολογίζεται ότι ξεπερνά τα 110 εκατομμύρια δολάρια.

### Καριέρα

Η οικογένεια Τσούνη το 1985, αρχίζει να λειτουργεί ξενοδοχεία, μεταξύ των οποίων τα «Hilton», «Intercontinental», «Starwood» και «Radisson».

Υπηρέτησε ως ειδικός σύμβουλος στην πόλη του Χάντινγκτον και ως σύμβουλος στην Επιτροπή Τραπεζών, Στέγασης και Αστικών Υποθέσεων της Γερουσίας των ΗΠΑ στον Γερουσιαστή Αλφόνς Ντ΄Αμάτο, καθώς και ως ανώτερο μέλος του προσωπικού της προεκλογικής εκστρατείας του 1994 του τότε κυβερνήτη της Νέας Υόρκης Τζορτζ Πατάκι. Εχει επίσης υπηρετήσει ως δικηγόρος στο Δημοτικό Συμβούλιο της Νέας Υόρκης.

Είναι πρόεδρος και διευθύνων σύμβουλος (CEO) και συνιδρυτής, του ξενοδοχειακού ομίλου «Chartwell LLC».

Διπλωματική καριέρα
-------------------

#### Υποψηφιότητα για Πρέσβης των ΗΠΑ στη Νορβηγία (2013)

Τον Σεπτέμβριο του 2013, ο τότε Πρόεδρος Μπαράκ Ομπάμα, ανακοίνωσε την υποψηφιότητα του Τζορτζ Τσούνη, ως Πρέσβη των Ηνωμένων Πολιτειών στη Νορβηγία, η οποία όμως στη συνέχεια, θεωρήθηκε αμφιλεγόμενη και προκάλεσε αντιδράσεις, λόγω λεκτικών διπλωματικών ατοπημάτων που έπραξε στις ακροάσεις της Επιτροπής Εξωτερικών Υποθέσεων της Γερουσίας των Ηνωμένων Πολιτειών. Τον Δεκέμβριο του 2014, παραιτήθηκε από την υποψηφιότητα.

### Πρέσβης των ΗΠΑ στην Ελλάδα (2022-)

Τον Οκτώβριο του 2021, ο Πρόεδρος Τζο Μπάιντεν, ανακοίνωσε την υποψηφιότητα του Τσούνη, για το αξίωμα του Πρέσβη των Ηνωμένων Πολιτειών στην Ελλάδα. Αναμένονται οι ακροάσεις από την Επιτροπή Εξωτερικών Υποθέσεων της Γερουσίας των Ηνωμένων Πολιτειών.

Η υποψηφιότητά του, επιβεβαιώθηκε και εγκρίθηκε από την ολομέλεια της Γερουσίας των Ηνωμένων Πολιτειών, στις 10 Μαρτίου 2022. Στις 6 Μαΐου 2022, ανέλαβε τα καθήκοντα του Πρέσβη των Ηνωμένων Πολιτειών στην Ελλάδα. Στις 10 Μαΐου 2022, έδωσε τα επίσημα διαπιστευτήριά του, στην Πρόεδρο της Ελληνικής Δημοκρατίας.

Παραπομπές
----------

1. ↑  Newsroom, Πελοπόννησος (24 Ιανουαρίου 2023). «Ο Τζορτζ Τσούνης «επέστρεψε» με δάκρυα στον Πλάτανο Ναυπακτίας – «Θα έμενα εδώ σε μια καλύβα, αν είχα τον πατέρα μου πίσω»». *pelop.gr*. Ανακτήθηκε στις 7 Φεβρουαρίου 2024.
2. ↑  «Ποιος είναι ο Ναυπάκτιος Τζορζ Τσούνης που βάζει πλώρη για πρεσβευτής των ΗΠΑ». *dete | Eιδήσεις | Πάτρα | Δυτική Ελλάδα*. Ανακτήθηκε στις 17 Οκτωβρίου 2021.
3. ↑  «Ο Τζορτζ Τσούνης για τη θέση του πρεσβευτή των ΗΠΑ στην Αθήνα». *efsyn.gr*. Ανακτήθηκε στις 17 Οκτωβρίου 2021.
4. ↑  Newsroom (9 Οκτωβρίου 2021). «Τζορτζ Τσούνης: Ποιος είναι ο υποψήφιος για νέος πρέσβης των ΗΠΑ στην Αθήνα». *Newsbomb*. Ανακτήθηκε στις 17 Οκτωβρίου 2021.
5. ↑  «ΛΙΣΤΑ - Οι 50 πλουσιότεροι ομογενείς των ΗΠΑ». *www.ellines.com*. Ανακτήθηκε στις 17 Οκτωβρίου 2021.
6. ↑  «Τζορτζ Τσούνης: Ο γιος των μεταναστών που επιστρέφει στην Ελλάδα πρεσβευτής των ΗΠΑ». *ProtoThema*. 29 Ιουλίου 2021. Ανακτήθηκε στις 17 Οκτωβρίου 2021.
7. ↑  «Ο Τζόρτζ Τσούνης πρέσβης των ΗΠΑ στο Οσλο». *Hellasjournal.com* (στα Αγγλικά). 18 Ιανουαρίου 2014. Ανακτήθηκε στις 17 Οκτωβρίου 2021.
8. ↑  Κήρυξ, Εθνικός. «Επικρίσεις από πρώην διπλωμάτες για την επιλογή Τσούνη, γράφει το «Reuters»». *ΕΘΝΙΚΟΣ ΚΗΡΥΞ* (στα Αγγλικά). Αρχειοθετήθηκε από το πρωτότυπο στις 17 Οκτωβρίου 2021. Ανακτήθηκε στις 17 Οκτωβρίου 2021.
9. ↑  «Ο ομογενής Τζορτζ Τσούνης για πρέσβης των ΗΠΑ στην Αθήνα». *www.kathimerini.gr*. Ανακτήθηκε στις 17 Οκτωβρίου 2021.
10. ↑  «President Biden Announces Intent to Nominate George J. Tsunis as the Next Ambassador to Greece». *U.S. Embassy & Consulate in Greece* (στα Αγγλικά). 9 Οκτωβρίου 2021. Ανακτήθηκε στις 17 Οκτωβρίου 2021.
11. ↑  Mohammed, Arshad (2021-10-11). «Biden's pick for envoy to Greece panned by former diplomats» (στα αγγλικά). *Reuters*.. Ανακτήθηκε στις 2021-10-17.
12. ↑  «PN1255 - Nomination of George J. Tsunis for Department of State, 117th Congress (2021-2022)». *www.congress.gov*. 10 Μαρτίου 2022. Ανακτήθηκε στις 6 Μαΐου 2022.
13. ↑  Newsroom (10 Μαΐου 2022). «Τζορτζ Τσούνης: Ο νέος πρέσβης των ΗΠΑ στην Ελλάδα επέδωσε τα διαπιστευτήριά του στην ΠτΔ». *CNN.gr*. Ανακτήθηκε στις 10 Μαΐου 2022.
14. ↑  «Ambassador George James Tsunis presented his credentials to the President of the Hellenic Republic on May 10, 2022». *U.S. Embassy & Consulate in Greece* (στα Αγγλικά). 10 Μαΐου 2022. Ανακτήθηκε στις 10 Μαΐου 2022.